รัฐบาลไทย-ข่าวทำเนียบรัฐบาล-รายงานความคืบหน้าการแก้ไขปัญหาหนี้นอกระบบประจำเดือนมิถุนายน 2563
วันจันทร์ที่ 3 สิงหาคม 2563
รายงานความคืบหน้าการแก้ไขปัญหาหนี้นอกระบบประจําเดือนมิถุนายน 2563
สถานการณ์การประกอบธุรกิจสินเชื่อรายย่อยระดับจังหวัดภายใต้การกํากับ (สินเชื่อพิโกไฟแนนซ์) ในเดือนมิถุนายน 2563 เริ่มส่งสัญญาณฟื้นตัวจากเดือนพฤษภาคม 2563 ไปในทิศทางบวกทั้งในด้านยอดสินเชื่ออนุมัติและจํานวนผู้ยื่นคําขออนุญาตประกอบธุรกิจสินเชื่อพิโกไฟแนนซ์
นายพรชัย ฐีระเวช ที่ปรึกษาด้านเศรษฐกิจการเงิน ในฐานะโฆษกสํานักงานเศรษฐกิจการคลัง เปิดเผยว่า สถานการณ์การประกอบธุรกิจสินเชื่อรายย่อยระดับจังหวัดภายใต้การกํากับ (สินเชื่อพิโกไฟแนนซ์) ในเดือนมิถุนายน 2563 เริ่มส่งสัญญาณการฟื้นตัวจากเดือนพฤษภาคม 2563 ไปในทิศทางบวกทั้งในด้านยอดสินเชื่ออนุมัติและจํานวนผู้ยื่นคําขออนุญาตประกอบธุรกิจสินเชื่อพิโกไฟแนนซ์ เนื่องจากปัจจัยหลักที่ส่งผลลบจากสถานการณ์การแพร่ระบาดของโรคติดเชื้อไวรัสโคโรนา 2019 (COVID – 19) ได้ลดความรุนแรงลงแล้ว ประกอบกับรัฐบาลได้เริ่มดําเนินการผ่อนคลายมาตรการต่าง ๆ ส่งผลให้ประชาชนและภาคธุรกิจอุตสาหกรรมหลายประเภทเริ่มกลับมาดําเนินชีวิตและประกอบธุรกิจได้ตามปกติ ทั้งนี้ ในเดือนมิถุนายน 2563 มีจํานวนผู้สนใจยื่นคําขออนุญาตประกอบธุรกิจสินเชื่อพิโกไฟแนนซ์สะสมสุทธิ 1,214 ราย เพิ่มขึ้นจากเดือนพฤษภาคม 2563 จํานวน 15 ราย ประกอบด้วย ผู้ยื่นคําขออนุญาตประกอบธุรกิจสินเชื่อประเภทพิโกไฟแนนซ์ (มีทุนจดทะเบียนชําระแล้วไม่ต่ํากว่า 5 ล้านบาท ให้สินเชื่อแก่ประชาชนได้ไม่เกิน 50,000 บาทต่อราย และเรียกเก็บดอกเบี้ย/กําไรจากการให้สินเชื่อ ค่าปรับ ค่าบริการ และค่าธรรมเนียมอื่นใด รวมกันได้ไม่เกินร้อยละ 36 ต่อปี (Effective rate)) สะสมสุทธิจํานวน 1,049 ราย และผู้สนใจยื่นคําขออนุญาตประกอบธุรกิจสินเชื่อประเภทพิโกพลัส (มีทุนจดทะเบียนชําระแล้วไม่ต่ํากว่า 10 ล้านบาท ให้สินเชื่อแก่ประชาชนได้ไม่เกิน 100,000 บาทต่อราย และเรียกเก็บดอกเบี้ย/กําไรจากการให้สินเชื่อ ค่าปรับ ค่าบริการ และค่าธรรมเนียมอื่นใด รวมกันได้ไม่เกินร้อยละ 36 ปี (Effective rate) สําหรับวงเงินสินเชื่อไม่เกิน 50,000 บาทแรก และสําหรับวงเงินสินเชื่อที่เกินกว่า 50,000 บาทเป็นต้นไป ให้เรียกเก็บได้ไม่เกินร้อยละ 28 ต่อปี (Effective rate)) สะสมสุทธิจํานวน 165 ราย และมีรายละเอียดสรุปได้ ดังนี้
สินเชื่อพิโกไฟแนนซ์ นับตั้งแต่เดือนธันวาคม 2559 จนถึง ณ สิ้นเดือนมิถุนายน 2563 มีนิติบุคคลยื่นคําขออนุญาตประกอบธุรกิจสินเชื่อทั้งประเภทพิโกไฟแนนซ์และประเภทพิโกพลัสสะสมรวมจํานวนทั้งสิ้น 1,350 ราย ใน 76 จังหวัด (จังหวัดที่ยังไม่มีผู้ยื่นคําขออนุญาตประกอบธุรกิจสินเชื่อทั้งสองประเภทยังคงเป็นจังหวัดเดิม คือ จังหวัดอ่างทอง) โดยจังหวัดที่มีผู้ยื่นคําขออนุญาตสะสมมากที่สุด 3 ลําดับแรก ได้แก่ นครราชสีมา (114 ราย) กรุงเทพมหานคร (109 ราย) และขอนแก่น (68 ราย) ตามลําดับ อย่างไรก็ดี ในช่วงระยะเวลาดังกล่าวมีจํานวนนิติบุคคลที่แจ้งคืนคําขออนุญาตประกอบธุรกิจสินเชื่อประเภทพิโกไฟแนนซ์สะสมรวมทั้งสิ้น 136 ราย ใน 53 จังหวัด จึงคงเหลือจํานวนนิติบุคคลที่ยื่นคําขออนุญาตประกอบธุรกิจสินเชื่อพิโกไฟแนนซ์ทั้ง 2 ประเภทสะสมสุทธิ 1,214 ราย ใน 75 จังหวัด และมีจํานวนผู้ที่ได้รับใบอนุญาตให้ประกอบธุรกิจสินเชื่อพิโกไฟแนนซ์ทั้ง 2 ประเภทสะสมสุทธิ 932 ราย ใน 74 จังหวัด (ขอคืนใบอนุญาตให้ประกอบธุรกิจสินเชื่อประเภทพิโกไฟแนนซ์จํานวน 24 ราย และขอเปลี่ยนใบอนุญาตให้ประกอบธุรกิจสินเชื่อประเภทพิโกไฟแนนซ์เป็นประเภทพิโกพลัสจํานวน 50 ราย) ทั้งนี้ มีจํานวนผู้ประกอบธุรกิจที่ได้รับใบอนุญาตให้ประกอบธุรกิจสินเชื่อพิโกไฟแนนซ์ทั้ง 2 ประเภท ที่แจ้งเปิดดําเนินการแล้วสะสมสุทธิ 785 ราย ใน 72 จังหวัด และมีรายละเอียด ดังนี้
(1) สินเชื่อประเภทพิโกไฟแนนซ์ มีจํานวนผู้ยื่นคําขออนุญาตสะสมสุทธิทั้งสิ้น 1,049 ราย ใน 75 จังหวัด (เพิ่มขึ้น 7 ราย จากเดือนพฤษภาคม 2563) โดยจังหวัดที่มีผู้ยื่นคําขออนุญาตสะสมมากที่สุด 3 ลําดับแรก ได้แก่ กรุงเทพมหานคร (96 ราย) นครราชสีมา (94 ราย) และขอนแก่น (63 ราย) ตามลําดับ มีจํานวนผู้ได้รับใบอนุญาตให้ประกอบธุรกิจสินเชื่อประเภทพิโกไฟแนนซ์สะสมสุทธิทั้งสิ้น 846 ราย ใน 74 จังหวัด (เพิ่มขึ้นจากเดือนพฤษภาคม 2563 จํานวน 1 จังหวัด ได้แก่ ปัตตานี) และมีจํานวนผู้เปิดดําเนินการแล้ว 720 ราย ใน 72 จังหวัด (เพิ่มขึ้นจากเดือนพฤษภาคม 2563 จํานวน 1 จังหวัด ได้แก่ สมุทรสงคราม)
(2) สินเชื่อประเภทพิโกพลัส มีจํานวนผู้ยื่นคําขออนุญาตสะสมสุทธิทั้งสิ้น 165 ราย ใน 55 จังหวัด ประกอบด้วย นิติบุคคลที่เป็นผู้ได้รับใบอนุญาตให้ประกอบธุรกิจสินเชื่อประเภทพิโกไฟแนนซ์เดิมและเปิดดําเนินการแล้วมายื่นขอเปลี่ยนใบคําขออนุญาตเพื่อประกอบธุรกิจสินเชื่อประเภทพิโกพลัสสะสมสุทธิจํานวน 85 ราย ใน 39 จังหวัด และเป็นนิติบุคคลที่ยื่นคําขออนุญาตใหม่สะสมสุทธิจํานวน 80 ราย ใน 29 จังหวัด ซึ่งจังหวัดที่มีผู้ยื่นคําขออนุญาตสะสมมากที่สุด 3 ลําดับแรก ได้แก่ นครราชสีมา (20 ราย) กรุงเทพมหานคร (13 ราย) และอุบลราชธานีและอุดรธานี (จังหวัดละ 10 ราย) โดยมีจํานวนผู้ได้รับใบอนุญาตให้ประกอบธุรกิจสินเชื่อประเภทพิโกพลัสสะสมสุทธิทั้งสิ้น 86 ราย ใน 31 จังหวัด (เพิ่มขึ้นจากเดือนพฤษภาคม 2563 จํานวน 2 จังหวัด ได้แก่ ตรัง และร้อยเอ็ด) และมีจํานวนผู้เปิดดําเนินการแล้ว 65 ราย ใน 28 จังหวัด (เพิ่มขึ้นจากเดือนพฤษภาคม 2563 จํานวน 3 จังหวัด ได้แก่ พิษณุโลก มหาสารคาม และตรัง)
(3) ยอดสินเชื่ออนุมัติสะสมและยอดสินเชื่อคงค้างสะสม
(3.1) ณ สิ้นเดือนพฤษภาคม 2563 ภาพรวมการปล่อยสินเชื่อพิโกไฟแนนซ์มีทิศทางที่ดีขึ้นเมื่อเทียบกับเดือนเมษายน 2563 โดยมียอดสินเชื่ออนุมัติสะสมจํานวน 269,880 บัญชี รวมเป็นจํานวนเงิน 7,018.34 ล้านบาท หรือคิดเป็นวงเงินสินเชื่ออนุมัติเฉลี่ยจํานวน 26,005.41 บาทต่อบัญชี เพิ่มขึ้นจากณ สิ้นเดือนเมษายน 2563 ร้อยละ 2.68 ประกอบด้วย สินเชื่อแบบมีหลักประกันจํานวน 131,518 บัญชี เป็นจํานวนเงิน 3,722.58 ล้านบาท หรือคิดเป็นร้อยละ 53.04 ของจํานวนยอดสินเชื่ออนุมัติสะสม และสินเชื่อแบบไม่มีหลักประกันจํานวน 138,362 บัญชี เป็นจํานวนเงิน 3,295.76 ล้านบาท หรือคิดเป็นร้อยละ 46.96 ของจํานวนยอดสินเชื่ออนุมัติสะสม
(3.2) ณ สิ้นเดือนพฤษภาคม 2563 มียอดสินเชื่อคงค้างสะสมรวมจํานวนทั้งสิ้น 113,150 บัญชี คิดเป็นจํานวนเงิน 2,675.16 ล้านบาท โดยมีสินเชื่อค้างชําระ 1 - 3 เดือน สะสมรวมจํานวน 14,914 บัญชี หรือคิดเป็นจํานวนเงินสะสมรวม 374.13 ล้านบาท หรือคิดเป็นร้อยละ 13.99 ของยอดสินเชื่อคงค้างสะสม และมีสินเชื่อค้างชําระที่เกินกว่า 3 เดือน (NPL) สะสมรวมจํานวน 16,195 บัญชี หรือคิดเป็นจํานวนเงินสะสมรวม 423.69 ล้านบาท หรือคิดเป็นร้อยละ 15.84 ของยอดสินเชื่อคงค้างสะสม เพิ่มขึ้นจาก ณ สิ้นเดือนเมษายน 2563 ที่มียอด NPL อยู่ที่ร้อยละ 15.28 ของยอดสินเชื่อคงค้างสะสม ทั้งนี้ จากการสอบถามผู้ประกอบธุรกิจสินเชื่อพิโกไฟแนนซ์เกี่ยวกับสถานะสินเชื่อคงค้างประเภท NPL ในช่วงเดือนพฤษภาคม 2563 พบว่าผู้ประกอบธุรกิจสินเชื่อพิโกไฟแนนซ์มีการติดตามและเฝ้าระวังหนี้ค้างชําระของลูกหนี้อย่างใกล้ชิด โดยเฉพาะลูกหนี้ที่เป็นกลุ่มผู้ประกอบอาชีพรับจ้างหรือกลุ่มพนักงานโรงงานที่ได้รับผลกระทบจากสถานการณ์การแพร่ระบาดของ COVID - 19 ค่อนข้างมาก ทําให้ลูกหนี้หลายรายมีความสามารถในการชําระหนี้ลดลง โดยผู้ประกอบธุรกิจสินเชื่อพิโกไฟแนนซ์ได้มีมาตรการให้ความช่วยเหลือกลุ่มลูกหนี้ที่ได้รับผลกระทบในกลุ่มนี้ตามความเหมาะสม เช่น การขยายระยะเวลาการชําระหนี้ การไม่เร่งรัดทวงถามหนี้ เป็นต้น ส่งผลให้ยอด NPL ยังคงอยู่ระดับที่ไม่แตกต่างไปจากเดือนเมษายน 2563 มากนัก
การดําเนินการอย่างจริงจังกับเจ้าหนี้นอกระบบที่กระทําผิดกฎหมาย ในเดือนพฤษภาคม 2563 สํานักงานตํารวจแห่งชาติได้ดําเนินการจัดตั้งศูนย์ป้องกันปราบปรามการกระทําความผิดเกี่ยวกับหนี้นอกระบบ สํานักงานตํารวจแห่งชาติ (ศปน.ตร.) เพื่อปราบปรามและดําเนินคดีในเชิงรุกกับเจ้าหนี้นอกระบบที่มีพฤติการณ์ให้ประชาชนกู้ยืมเงินโดยผิดกฎหมาย เรียกดอกเบี้ยเกินกว่าอัตราที่กฎหมายกําหนด การทวงถามหนี้โดยผิดกฎหมาย และการกู้ยืมเงินที่มีลักษณะฉ้อโกง โดย ณ เดือนมิถุนายน 2563 สํานักงานตํารวจแห่งชาติได้ดําเนินการจับกุมผู้ปล่อยเงินกู้นอกระบบที่กระทําผิดกฎหมายเพิ่มขึ้นจากเดือนพฤษภาคม 2563 จํานวน 490 ราย สําหรับผลการดําเนินการจับกุมปล่อยเงินกู้นอกระบบที่กระทําผิดกฎหมายนับตั้งแต่เดือนตุลาคม 2559 จนถึงสิ้นเดือนมิถุนายน 2563 มีจํานวนสะสม 6,002 ราย
นอกจากนี้ กระทรวงการคลังยังคงดําเนินการร่วมกับหน่วยงานภาคีแก้ไขปัญหาหนี้นอกระบบให้กับประชาชนอย่างต่อเนื่องใน 5 มิติ ได้แก่ (1) ดําเนินการอย่างจริงจังกับเจ้าหนี้นอกระบบที่ผิดกฎหมาย (2) เพิ่มช่องทางการเข้าถึงสินเชื่อในระบบ (3) ลดภาระหนี้นอกระบบโดยการไกล่เกลี่ย (4) เพิ่มศักยภาพลูกหนี้นอกระบบ และ (5) สนับสนุนการแก้ไขปัญหาหนี้นอกระบบโดยองค์กรการเงินชุมชน ซึ่งประชาชนสามารถติดตามข้อมูลข่าวสารและรายชื่อผู้ประกอบธุรกิจสินเชื่อพิโกไฟแนนซ์ที่เปิดดําเนินการได้ทางเว็บไซต์ www.1359.go.th และสามารถร้องเรียนหรือแจ้งเบาะแสเกี่ยวกับเงินกู้นอกระบบที่ผิดกฎหมายได้โดยตรงที่
• สํานักงานตํารวจแห่งชาติ สายด่วน 1599
• ศปน.ตร. โทร. 0 2255 1898
• ศูนย์รับเรื่องราวร้องทุกข์การกู้ยืมเงินโดยสัญญาที่ไม่เป็นธรรมของสํานักงานตํารวจแห่งชาติ สายด่วน 1155
• ศูนย์ดํารงธรรม สายด่วน 1567
• ศูนย์รับแจ้งการเงินนอกระบบ สํานักงานเศรษฐกิจการคลัง สายด่วน 1359
• ศูนย์ช่วยเหลือลูกหนี้และประชาชนที่ไม่ได้รับความเป็นธรรม กระทรวงยุติธรรม (ศนธ.ยธ.) โทร. 0 2575 3344
สํานักนโยบายพัฒนาระบบการเงินภาคประชาชน
โทร. สายด่วน 1359